Socialdemokratiet snupper fire, Venstre har fem, og Radikale tager én. Det er statussen på borgmesterposterne i Nordjylland efter tirsdagens kommunalvalg, som vi har samlet i et foreløbigt overblik i videoen ovenfor. De fire største nordjyske kommuner, Frederikshavn, Aalborg, Thisted og Hjørring vil de næste fire år have en socialdemokratisk borgmester for bordenden, mens Venstre tager Brønderslev, Morsø, Mariagerfjord, Vesthimmerland og Jammerbugt Kommune. Udover det beholder det Radikale Venstre sin éne borgmester, Leon Seppelin, i Rebild. Læsø er endnu ubekendt, da partierne ikke nåede til enighed omkring borgmesterkonstitueringen tirsdag nat. Det ser dog umiddelbart ikke ud til, at den siddende borgmester, Tobias Birch (V), får lov at beholde sin post, da Dansk Folkeparti, Læsølisten og Socialdemokratiet har aftalt at sætte sig sammen ved forhandlingsbordet onsdag aften. Det giver dem i alt fem mandater, hvilket er nok til at slå Venstres fire.
De fleste borgmesterkonstitueringer er på plads i Nordjylland, og vi har samlet et foreløbigt overblik her.